It-Tieni Pitazz – Paragrafi 861-870 Ġ.M.Ġ Ġesu', jiena nafda Fik. + Riżoluzzjonijiet għas-sena 1937, Eżami partikulari; jibqa' l-istess; jiġifieri, li ningħaqad ma' Kristu Ħanin (jiġifieri, x'kien jagħmel Kristu f'każ bħal dan?) u, fl-ispirtu, li ngħannaq id-dinja kollha, speċjalment ir-Russja u Spanja. Riżoluzzjonijiet Ġenerali. I. Osservanza stretta tas-skiet – skiet interjuri. II. Li nara x-xbieha ta' Alla f'kull soru; l-imħabba kollha tal-proxxmu għandha toħroġ minn dan il-għan. III. Li nwettaq ir-rieda ta' Alla bil-fedelta' f'kull mument ta' ħajti u li ngħix skont din il-ħaġa. IV. Li nagħti rendikont fidil ta' kollox lid-direttur spiritwali u li ma nibda nagħmel xejn li hu mporanti mingħajr ma nkun ftehmt miegħu b'mod ċar. Nipprova nikxef b'mod ċar quddiemu l-fond l-iktar sigriet ta' ruħi, u nżomm f'moħħi li jiena għandi x'naqsam ma' Alla nnifsu u li r-rappreżentant Tiegħu hu biss persuna umana, u għalhekk irrid nitlob kuljum li jingħatalu d-dawl. V. Waqt l-eżami tal-kuxjenza ta' filgħaxija, irrid nistaqsi lili nnifsi l-mistoqsija: X'jiġri li kieku kellu jsejjaħli llum? VI. Ma nfittixx lil Alla 'l bogħod, imma ġewwa fija stess sabiex ngħix waħdi flimkien miegħu. VII. Fit-tbatijiet u fit-turmenti, nistkenn fit-tabernaklu u niskot. VIII. Li ngħaqqad it-tbatijiet, talb, ħidmiet u mortifikazzjonijiet kollha mal-merti ta' Ġesu' sabiex nakkwista l-ħniena għad-dinja. IX. Li nuża waqtiet liberi, qosra kemm huma qosra, fit-talb għall-moribondi. X. M'għandu jkun hemm l-ebda jum f'ħajti meta jiena ma nirrikmandax f'idejn il-Mulej l-opri tal-Kongregazzjoni tagħna. Qatt tagħti kas ta' dak li jaħsbu l-oħrajn fuqek (rispett uman.) XI. M'għandux ikollok relazzjonijiet familjari ma' ħadd. Soda u ġentili mat-tfajliet, b'paċenzja bla tarf; ikkastigahom severament imma b'kastigi bħal dawn: talb u sagrifiċċju. Is-saħħa li tinsab filli jiena niżvojta lili nnifsi minħabba fihom tkun għalihom (għajn ta') rimors kontinwu u trattab il-qlub iebsin tagħhom. XII. Il-preżenza ta' Alla hija l-bażi tal-ħsibijiet, kliem u għemejjel kollha tiegħi. XIII. Napprofitta ruħi minn kull għajnuna spiritwali. Dejjem inpoġġi l-egoiżmu fil-post propju tiegħu – jiġifieri, fl-aħħar post. Li nwettaq l-eżerċizzi spiritwali tiegħi bħallikieku kont qiegħda nagħmilhom għall-aħħar darba f'ħajti, u nwettaq bl-istess mod id-dmirijiet kollha tiegħi. 2 ta' Jannar (1937). L-Isem ta' Ġesu'. O, kemm hu kbir Ismek, O Mulej! Hu s-saħħa ta' ruħi. Meta tonqosni saħħti, u d-dlam jimlieli ruħi, Ismek hu x-xemx li r-raġġi tagħha jagħtu d-dawl u s-sħana wkoll, u taħt l-influwenza tagħhom ir-ruħ issir isbaħ u tiddi iktar, filwaqt li hija tieħu d-dija tagħha minn Ismek. X'ħin jiena nisma' l-isem l-iżjed ħelu ta' Ġesu', qalbi tibda tħabbat iktar qawwi, u xi drabi, x'ħin nisma' l-Isem ta' Ġesu', nintilef minn din id-dinja. L-ispirtu tiegħi jixxennaq għalih bil-ħerqa. Dan huwa jum ta' importanza partikulari għalija. F'dan il-jum jiena għamilt l-ewwel żjara tiegħi li kellha x'taqsam mat-tpinġija tax-xbieha. F'dan il-jum il-Ħniena Divina rċeviet qima speċjali esterna għall-ewwel darba, imma hawn kienet fil-forma li l-Mulej kien talabha. Dan il-jum tal-Isem ħelu ta' Ġesu' jfakkarni f'ħafna grazzji speċjali. 3 ta' Jannar. Il-Madre Superjura tal-Kongreagazzjoni li sservi dan l-isptar ġiet iżżurni llum, flimkien ma' waħda mis-sorijiet tagħha. Domna nitkellmu fuq affarjiet spiritwali. Jiena għaraft fiha ruħ axxetika kbira, u għalhekk il-konverżazzjoni tagħna kienet togħġob lil Alla. Illum ġiet tarani tfajla. Stajt nara li kienet qiegħda tbati imma mhux daqstant fil-ġisem daqs fir-ruħ. Farraġtha kemm stajt, imma l-kliem tiegħi ta' konsolazzjoni ma kienx biżżejjed. Kienet orfni msejkna u fqira, ruħha mgħaddsa fl-imrar u fl-uġigħ. Fetħet qalbha miegħi u qaltli kollox. Jiena fhimt li, f'dan il-każ, kliem sempliċi ta' konsolazzjoni ma kienx ser ikun biżżejjed. Bdejt ninterċedi bil-ħerqa mal-Mulej għal dik ir-ruħ u offrejtlu l-ferħ tiegħi sabiex Hu jagħtihulha u lili jeħodli kull sentiment ta' ferħ. U l-Mulej sema' t-talba tiegħi: kien għad baqagħli biss l-konsolazzjoni li hi kienet ġiet imfarrġa. Adorazzjoni. L-ewwel Ħadd tax-xahar. Waqt l-adorazzjoni, tant ħassejtni mbuttata bil-qawwa sabiex nagħmel xi ħaġa li nfqajt nibki u għidt lill-Mulej, "Ġesu', tqanqalx lili, imma agħti din l-ispirazzjoni lil dawk il-persuni li Int taf li qegħdin iżommu lura din l-opra." U jiena smajt dan il-kliem: Binti, kun fil-paċi; iż-żmien mhux 'il bogħod issa. Waqt il-Vespri, smajt dan il-kliem: B inti, Jiena rrid nistrieħ ġewwa qalbek, għax ħafna erwieħ tefgħuni 'l barra mill-qalb tagħhom illum. Kelli esperjenza ta' dwejjaq tal-mewt. Ippruvajt infarraġ lill-Mulej, billi noffrilu mħabbti għal elf darba. Ħassejt, ġewwa ruħi, stemrrija qawwija għad-dnub. Qalbi tinsab mgħaddsa fi mrar kontinwu, għax irrid niġi għandek, Mulej, fil-milja tal-ħajja. O Ġesu', x'deżert tal-waħx tidher f'għajnejja din il-ħajja! F'din l-art m'hemm xejn li jista' jmantni lil qalbi jew lil ruħi. Jiena qiegħda nbati għax nixxennaq għalik, O Mulej. Int ħallejtli l-Ostja Mqaddsa, O Mulej, imma hija tkebbes ġewwa ruħi mxenqa dejjem iktar għalik, O Ħallieq tiegħi u Alla Etern! Ġesu', jiena għandi xewqa kbira li ningħaqad miegħek. Indenja ruħek tisma' t-tnehid tal-maħbuba Tiegħek. O, kemm inbati għax għadni minix kapaċi ningħaqad miegħek. Imma jkun minni skont ix-xewqat Tiegħek. 5 ta' Jannar 1937. Illejla, rajt ċertu saċerdot (probabilment Dun Sopocko) li kellu bżonn it-talb dwar ċerta ħaġa. Jiena tlabt bil-ħerqa għax il-ħaġa hi għażiża ħafna għal qalbi wkoll. Grazzi, Ġesu', ta' din it-tjubija. 869. O Ġesu', ikollok ħniena! Għannaq id-dinja kollha u agħfasni ma' qalbek . . . O Mulej, ħalli lil ruħi tistrieħ fil-baħar tal-ħniena Tiegħek bla tarf. 6 ta' Jannar 1937. Illum waqt il-Quddiesa, bla ma naf kif sibt ruħi mitlufa fil-majesta' infinita' ta' Alla. L-immensita' sħiħa tal-imħabba ta' Alla mlietli ruħi. F'dak il-waqt partikulari, sirt konxja kemm Alla jċekken Lilu nnifsu minħabba fija. Hu, is-Sid tas-Sidien – u jiena x'jiena, ħlejqa miżerabbli bħali, li Int tixtieq tikkomnuika miegħi? L-istagħġib li ħakimni wara din il-grazzja speċjali kompla b'mod ċar ħafna matul il-jum kollu. Approfittajt ruħi mill-intimita' li l-Mulej kien qiegħed idaħħalni fiha, u interċedejt quddiemu għad-dinja kollha. F'waqtiet bħal dawn, ikolli l-impressjoni lid-dinja kollha tkun qiegħda tiddependi minni.
Djarju ta' Swor Fawstina – It-2 Pitazz (par.861-870)